Stella-saak ‘werklik swak ondersoek’Xander Bylsma Dinsdag in die hof in Mmbatho. (Foto: Tania Heyns) Die verdediging het Dinsdag gedurende sy slotbetoë in die hooggeregshof in Mmabatho in Noordwes aangevoer dat die moordbeskuldigde Xander Bylsma (20) reeds vroeg in die ondersoek na die moorde op Sharnelle Hough (17) en Marna Engelbrecht (16) ŉ alibi gehad het. Dié alibi is egter nooit deeglik ondersoek nie, het adv. Sakkie Nel, Xander se regsverteenwoordiger, aangevoer. Nel het vanmiddag aan die hof verduidelik dat die vragmotor wat Bylsma volgens hom die oggend van 26 Mei 2018 omstreeks 04:00 op die plaas Kameelfontein gesien het, daarop dui dat hy nié die betrokke oggend boodskappe vanaf Sharnelle se foon aan haar pa, Ronnie Hough, kon stuur nie. Bylsma se ma het in dié stadium op dié plaas gewoon en vir die eienaar van die plaas se vervoermaatskappy gewerk. Nel het die hof daaraan herinner dat Brandon Victor, Sharnelle se nuwe kêrel, se vingerafdrukke haar foon se wagwoord kon ontsluit. Die verdediging het ook daarop gewys dat Bylsma se weergawe oor die gebeure van daardie aand meer oortuigend as Victor se weergawe is. “Die beskuldigde het reeds in ŉ baie vroeë stadium aangedui waar hy omstreeks 04:00 daardie oggend was. Die vragmotorbestuurder se getuienis is van deurslaggewende belang. Dit is egter nooit deur die ondersoekbeampte ondersoek nie. Dít is aanduidend hoe die alibi benader is. Daar is geen moeite gedoen om die getuie op te spoor en die getuie in die hof te kry nie,” meen Nel. Die staat voer aan dat Bylsma oor dié tyd gejok het en werklik eers 05:00 op die plaas gekom het. Staatsaanklaer adv. Johan Smit het ook vroeër vandag gesê Bylsma het die vragmotor in Vryburg gesien en nié op die plaas soos hy beweer nie. Die getuie Brandon Victor tydens die verhoor van die Stella-moorde. (Foto: Tania Heyns) Volgens Nel is Victor sekerlik die belangrikste getuie. “Die meisies het versoek dat die koshuisdeur oopgelos word om klere te kry. Wie het hulle verwag? Dit is waarskynlik dat daar wel ŉ ooreenkoms tussen Xander en Sharnelle was om mekaar daardie aand te ontmoet. Daar is vraagtekens oor Brandon se getuienis. Was hy werklik daar daardie aand of het hy later eers gehoor dat Xander vir Sharnelle ontmoet het? “Was daar toe ŉ konfrontasie tussen Sharnelle en Brandon? Hy het in sy getuienis hom [in haar kamer] op haar bed geplaas. Wat het daarna gebeur? Van Sharnelle se bloed is op die bed gekry. Hoe het dit daar gekom?” wou Nel weet. Nel het verduidelik dat hy geensins sê Victor het die moorde gepleeg nie, maar slegs bewys dat daar redelike twyfel bestaan. Indien dit die geval is, mag die hof nie ŉ beskuldigde skuldig bevind nie, het Nel daarop gewys. “Dit is vreemd dat Brandon daardie aand uit die seunskoshuis kon gaan sonder dat iemand hom gesien het. Dit is ook hoogs onwaarskynlik dat hy bloot sou gaan slaap indien Xander dreigemente teenoor Sharnelle gemaak het. Dit is ook onwaarskynlik dat hy die volgende oggend sou opstaan en nie met haar kontak maak nie. Sharnelle sou die oggend saam per bus gery het en hy het nie navraag gedoen oor waar sy is nie. “Met respek, dit is baie vreemde optrede.” Nel erken dat Bylsma weens talle teenstrydighede nie ŉ goeie getuie in die verhoor was nie, maar meen dat Victor ook nie ŉ goeie indruk gelaat het nie. “Hy was baie vaag wanneer dit hom pas.” Regter Ronald Hendricks wou by Nel weet waarom Victor die foto’s aan Sharnelle se pa sou stuur, waarop hy geantwoord het: “Dit is nie te vergesog om te sê hy het dit gedoen om die aandag van homself af te trek nie.” Volgens Nel kan die bekentenis en uitkennings wat Bylsma destyds kort ná die moorde gemaak het en nou betwis, nié bo redelike twyfel bewys word nie. Die hof het dié bewysstukke voorlopig aanvaar. “Indien dit moontlik is dat daar enige redelike afleiding is, moet die beskuldigde die voordeel kry. Brandon is beslis ŉ redelike afleiding. Hierdie ondersoek is werklik baie swak gedoen. Alles is ondersoek met die oog daarop dat Bylsma die skuldige is. Brandon se DNS is nooit aangevra nie en Marna se selfoon is nooit ondersoek nie. Die alibi is ook nie deeglik ondersoek nie en ons weet nie eens of daar ooit vingerafdrukke op die toneel geneem is nie,” sê Nel. Sharnelle Hough (17), links, en Marna Engelbrecht (16). Foto: Via Facebook Die verdediging vra ook nou dat die bekentenis en uitkennings gewysig en nie meer toegelaat word nie. Smit het egter beswaar daarteen gemaak. “Xander Bylsma was destyds [met die alibi] in die gedagtegang om alles te ontken. Hierdie alibi was dus eintlik geen alibi nie, want daar word niks daarvan in die eerste getuienis waarvan die staat bewus geraak het, genoem nie. “Daar is geen manier dat my geleerde vriend [Nel] kan sê dat ons nie werklik weet wat daar gebeur het nie. Dit is in die bekentenis en uitwysings. Gaan kyk na die inhoud van die bekentenis en uitwysings. Dit vertel ŉ storie. Daar is géén rede om dit te wysig nie,” meen Smit. Smit meen indien die saak swak ondersoek is, kan dit nie net voor die deur van die ondersoekbeampte gelê word nie, maar ook voor syne. “Ons het nooit ŉ alibi gehad nie. Ons het ŉ bekentenis gehad. Daar was nie sprake van ŉ alibi nie. Hierdie saak is inderdaad ŉ verhaal van smart, hartseer, jaloesie en vergelding. ŉ Storie wat sin maak.” Die saak is tot 17 en 18 Februarie uitgestel vir uitspraak.